Szóljunk hát röviden a kulturális jogainkról, amelyekhez alapvetően a tanulás 
joga illetve a tudományos és művészeti alkotótevékenység szabadsága 
tartozna. Emellett kiemelném az egészséges környezetre való jogunkat, mely 
egyike a , legfiatalabb" jogainknak, amely nemcsak az egészségünk biztosítása 
szempontjából lényeges feltétel, hanem a fenntartható fejlődés alapvető elvárása 
is - mindannyiunk joga és KÖTELESSÉGE! 


Természetesen létezik egy igencsak diszkutábilis jogcsoport - a nemzeti 
kisebbségek jogai (kisebbségi jogok). A következőkben bemásoltam az 
Alkotmányunk erre vonatkozó szakaszait, olvassátok el, gondolkozzatok el azon, 
hogy mit is jelent ez számunkra, mennyiben érezzük ezeket a jogokat 
elegendőeknek vagy egyáltalán érvényesülnek-e szűkebb környezetünkben? 


Az iskolában (ha lesz rá igény) a jövő héten tudunk még róla beszélgetni! 
A nemzeti kisebbségek tagjainak jogai 
Alaprendelkezés 
75. szakasz 


Azokon a jogokon kívül, amelyeket az Alkotmány minden polgárnak szavatol, a 
nemzeti kisebbségek tagjainak kiegészítő, egyéni vagy kollektív jogok is 
szavatoltak. Az egyéni jogok érvényesítése egyénileg, a kollektív jogoké pedig 
másokkal egyetemben történik, az Alkotmánnyal, a törvénnyel és a nemzetközi 
szerződésekkel összhangban. A nemzeti kisebbségek tagjai kollektív jogaik által, 
közvetlenül vagy képviselőik révén részt vesznek a döntéshozatalban, vagy 
önmaguk döntenek a kultúrájukra, oktatásukra, tájékoztatásukra, nyelvük és 
írásuk hivatalos használatára vonatkozó egyes kérdésekről, a törvénnyel 
összhangban. A kultúra, az oktatás, a tájékoztatás valamint a hivatalos nyelv- és 
íráshasználat területén megvalósuló önkormányzati joguk érvényesítése céljából 
a nemzeti kisebbségek tagjai nemzeti tanácsokat választhatnak, a törvénnyel 
összhangban. 


A nemzeti kisebbségek hátrányos megkülönböztetésének tilalma 
76. szakasz 


Szavatolt a nemzeti kisebbségek tagjainak törvény előtti egyenlősége és egyenlő 
törvényes védelme. Tilos a nemzeti kisebbséghez tartozás miatti bármilyen 
hátrányos megkülönböztetés. Nem számítanak hátrányos megkülönböztetésnek 
azok a külön jogszabályok és ideiglenes intézkedések, amelyeket a Szerb 
Köztársaság a nemzeti kisebbségek tagjai és a többségi nemzethez tartozó 
polgárok közötti teljes egyenjogúság elérése érdekében vezethet be a gazdasági, 
szociális, kulturális és politikai életben, ha ezek az intézkedések a kisebbségek 
tagjait különösen érintő és kifejezetten hátrányos életkörülményeik javítására 
irányulnak. 


Egyenjogúság a közügyek irányításában 
77. szakasz 


A nemzeti kisebbségek tagjainak a többi polgárral azonos feltételekkel joguk van 
a közügyek irányításában való részvételre és a közéleti tisztségek betöltésére. 
Az állami szervekben, közszolgálatokban, az autonóm tartomány és a helyi 


önkormányzatok szerveiben történő foglalkoztatás alkalmával szem előtt kell 
tartani a lakosság nemzeti összetételét és a nemzeti kisebbségek tagjainak 
megfelelő képviseletét. 


Az erőszakos beolvasztás tilalma 
78. szakasz 


Tilos a nemzeti kisebbségek tagjainak erőszakos beolvasztása. A nemzeti 
kisebbségek erőszakos beolvasztására irányuló mindennemű cselekménytől való 
védelmet törvény szabályozza. Tilos az olyan intézkedések foganatosítása, 
amelyek a lakosság nemzeti összetételének mesterséges megváltoztatását 
idéznék elő azokon a területeken, ahol a nemzeti kisebbségek tagjai 
hagyományosan és jelentős számban élnek. 


A sajátosság megőrzésére való jog 
79. szakasz 


A nemzeti kisebbségek tagjainak joguk van: a nemzeti, etnikai, kulturális és 
vallási sajátosságaik kifejezésére, őrzésére, ápolására, fejlesztésére és nyilvános 
kifejezésére; jelképeik nyilvános helyeken való használatára; nyelvük és írásuk 
használatára; hogy azokban a környezetekben, ahol az összlakosság jelentős 
számarányát képezik az állami szervek, a közmegbízatással felruházott 
szervezetek, az autonóm tartomány és helyi önkormányzatok szervei 
anyanyelvükön folytassák az eljárásokat; az anyanyelvű oktatásra az állami és az 
autonóm tartományi intézményekben; oktatási magánintézmények alapítására; 
saját nyelvükön használni családi és utónevüket; azokban a környezetekben, 
ahol az összlakosság jelentős számarányát képezik a hagyományos helyi 
elnevezéseket, az utcaneveket, a településeket és topográfiai jeleket saját 
nyelvükön kiírni; saját nyelvükön teljes körű, kellő idejű és elfogulatlan 
tájékoztatásra, ideértve az értesítések és eszmék kifejezését, fogadását, közlését 
és cseréjét is; saját tömegtájékoztatási eszközeik megalapítására, a törvénnyel 
összhangban. Az Alkotmánnyal összhangban, törvény alapján, a nemzeti 
kisebbségek tagjai számára a tartományi jogszabályokkal kiegészítő jogokat is 
meg lehet állapítani. 


Társulási jog és a nemzettársakkal való együttműködés joga 
80. szakasz 


A nemzeti kisebbségek tagjai közoktatási és művelődési egyesületeket 
alapíthatnak, amelyek finanszírozása önkéntes alapon történik. A Szerb 
Köztársaság a nemzeti kisebbségek közoktatási és művelődési egyesületeinek 
elismeri a nemzeti kisebbségek tagjai jogainak érvényesítésében betöltött 
kiemelt szerepét. A nemzeti kisebbségek tagjainak joguk van a Szerb 
Köztársaság területén kívül élő honfitársaikkal való akadálytalan 
kapcsolattartásra és együttműködésre. 


A tolerancia szellemének fejlesztése 
81. szakasz 


Az oktatás, a művelődés és a tájékoztatás terén Szerbia ösztönzi a tolerancia 
szellemét © és a kultúrák közötti párbeszédet és a területén élő valamennyi 


ember kölcsönös tiszteletben tartásának, megértésének és együttműködésének 
fejlesztése érdekében hatékony intézkedéseket foganatosít, tekintet nélkül 
etnikai, kulturális, nyelvi vagy vallási identitásukra. 


